KIRJALLINEN KYSYMYS E-4157/97 komissiolle esittäjä(t): Laura González Álvarez (GUE/NGL) ja Pedro Marset Campos (GUE/NGL) (21. tammikuuta 1998)

Aihe: Golfkenttää koskeva hanke Lagunas de Villafáfilan (Kastilia ja León, Espanja) rauhoitetulla riista-alueella

Kastilia ja Leónin aluehallitus aikoo rakentaa golfkentän Lagunas de Villafáfilan riista-alueelle, joka on ekologisesti hyvin merkittävä suojelualue. Kyseinen alue julistettiin lintujen erityissuojelualueeksi, koska siellä on poikkeuksellisia aroilla elävien lintujen populaatioita, kuten trapit, joiden esiintymistiheys tällä seudulla on maailman suurin. Tämän tyyppinen hanke vaikuttaa alueen hydrogeologiseen tasapainoon ja vahingoittaa erityisesti suolajärviä, jotka yhdessä alueen muiden vesistöjen ekosysteemien kanssa sisältyvät Ramsarin yleissopimuksen kansainvälisesti merkittävien kosteikkojen luetteloon.

Koska Lagunas de Villafáfilan ekologinen arvo on kansainvälisesti tunnustettu hyvin merkittäväksi, on aihetta pelätä, että golfkentän rakentamisen seurauksena eri aloitteiden kautta alueella toteutettavista LIFE-, LEADER- tai INTERREG-ohjelmista myönnetyt varat peruutetaan. Tämä merkitsi sitä, että menettäisimme tilaisuuden saada aikaan todellista kestävää kehitystä kyseisellä alueella sosiaalisesti ja taloudellisesti hyvin kyseenalaisen toiminnan sijasta.

1. Onko komissio tietoinen tilanteesta?

2. Voiko komissio kertoa, saako hanke Euroopan unionin rakennetukea?

3. Mihin toimiin komissio voi ryhtyä sen varmistamiseksi, että Espanjan viranomaiset soveltavat yhteisön ympäristölainsäädäntöä ja erityisesti seuraavia direktiivejä:

a. direktiiviä 85/337/ETY tiettyjen julkisten ja yksityisten hankkeiden ympäristövaikutusten arvioinnista ((EYVL L 175, 5.7.1985, s.40.)) ja

b. direktiiviä 92/43/ETY luontotyyppien sekä luonnonvaraisten eläimistön ja kasviston suojelusta ((EYVL L 206, 22.7.1992, s.7.))?

Komission jäsenen Ritt Bjerregaardin komission puolesta antama vastaus (24. helmikuuta 1998)

Komissio on saanut kirjallisessa kysymyksessä esitetyt tapahtumat tietoonsa sille esitetyn valituksen kautta.

Komissio rahoittaa LIFE-ohjelmasta trapin suojeluhanketta kyseisellä alueella.

Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY 2 artiklassa säädetään, että ennen luvan myöntämistä on arvioitava niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tätä säännöstä sovelletaan direktiivin liitteissä I ja II lueteltuihin hankkeisiin.

Kummassakaan liitteessä ei mainita golfkenttien perustamishankkeita. Sen vuoksi direktiiviä 85/337/ETY ei voida soveltaa tässä kirjallisessa kysymyksessä esille tuotuun tapaukseen. Espanjan viranomaiset ovat kuitenkin osoittaneet Villafáfilan alueen luonnonvaraisten lintujen suojelusta 2 päivänä huhtikuuta 1979 annetussa neuvoston direktiivissä 79/409/ETY ((EYVL L 103, 25.4.1979. )) tarkoitetuksi lintujen erityissuojelualueeksi.

Toisaalta luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY, jota sovelletaan sen 7 artiklan nojalla lintujen erityissuojelualueisiin, säädetään 6 artiklan 3 kohdassa, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueen suojelutavoitteisiin. Alueelle aiheutuvien vaikutusten arvioinnista tehtyjen johtopäätösten perusteella kansalliset viranomaiset antavat hyväksyntänsä tälle suunnitelmalle tai hankkeelle vasta varmistuttuaan siitä, että suunnitelma tai hanke ei vaikuta kyseisen alueen koskemattomuuteen, ja kuultuaan tarvittaessa kansalaisia.

Kun komissio oli saanut tietoonsa arvoisien parlamentin jäsenten mainitsemat asiat, se muun muassa toimitti Espanjan viranomaisille kirjeen, jossa pyydettiin lisätietoja.

Espanjan viranomaiset vastasivat pyyntöön, että kyseisestä hankkeesta oli tehty ympäristövaikutusten arviointi, jonka yhteydessä oli myös kuultu yleisön mielipiteitä. Yleisön kuulemisen jälkeen hankkeen toteuttajalta pyydettiin lisätutkimuksia muun muassa hydrogeologisesta tilanteesta, kasvinsuojeluaineiden käytöstä ja hankkeen vaikutuksista eläimistöön. Espanjan viranomaisten mukaan nämä tutkimukset sekä muut aluehallituksen käytössä olevat raportit osoittavat, että kyseisellä hankkeella ei ole kielteisiä vaikutuksia niihin lintuihin, joiden vuoksi kyseinen alue on osoitettu lintujen erityissuojelualueeksi.

Näiden tietojen perusteella komissio ei ole voinut todeta, että edellä mainitusta direktiivistä 92/43/ETY johtuvia velvoitteita olisi rikottu.